text: সৌদি-আমিরাত জোটের সাথে আল-কায়েদার গোপন চুক্তি!
  আগস্ট ৭, ২০১৮ ৩:২৪ অপরাহ্ণ
  ইয়েমেনের হুথি বিদ্রোহীদের দমনে জঙ্গি গোষ্ঠী আল-কায়েদার সঙ্গে গোপনে চুক্তি করেছিল সৌদি আরব নেতৃত্বাধীন জোট বাহিনী! চুক্তি অনুযায়ী হুতি বিদ্রোহীদের বিরুদ্ধে লড়তে নিয়োগ দেওয়া হয়েছিল জঙ্গি গোষ্ঠীটির কয়েক শত যোদ্ধা। আজ আল জাজিরাসহ বিভিন্ন আর্ন্তজাতিক সংবাদমাধ্যম এ খবর জানিয়েছে।
  খবরে বলা হয়, আল-কায়েদা সদস্যকে পিছু হটার জন্য অস্ত্র, যন্ত্রপাতি ও নগদ অর্থ প্রদান করা হয়েছে। এছাড়া দেশটির গুরুত্বপূর্ণ শহরগুলোতে লড়াই না করার জন্য বেশকিছু আল-কায়েদা নেতাকে অর্থও পরিশোধ করছে জোট বাহিনী। আর জোট বাহিনীতে সেনা হিসেবে নিয়োগ দেওয়া হয়েছে কয়েকশ' জঙ্গিকেই।
  আল-কায়েদার সঙ্গে জোট বাহিনীর এই চুক্তিতে জড়িত ছিলেন এমন একজন শীর্ষ কর্মকর্তার বরাত দিয়ে সংবাদমাধ্যম এপি জানিয়েছে, যুক্তরাষ্ট্র তাদের এই চুক্তির বিষয়ে অবগত ছিল বলেই ইয়েমেনে আল-কায়েদার বিরুদ্ধে ড্রোন হামলা চালানো বন্ধ রেখেছে।
  উল্লেখ্য, ইয়েমেনের ক্ষমতাচ্যুত প্রেসিডেন্ট আবদ রাব্বু মানসুর আল হাদিকে ক্ষমতায় বসাতে ২০১৫ সাল থেকে হুথি বিদ্রোহী বিরোধী অভিযানের নামে বিমানহামলা চালিয়ে আসছে সৌদি জোট।